"Ǹtondôbə Sabaod, Zambá Ísraɛ̂l, a kɔ́bɔ ai miǹkóm mísə̄ yā mí ngátíē á Yērúzalɛm mí kə́ə́ á məkaban á Babilón nâ: 5Lóŋán məndá, mǐ sob mvóg étē, bondán məfúb mǐ di bibumá yā étē; 6lúgán biníngá, mǐ bye bɔ́n, bǎn fám ai bǎn bīníngá, tɔ́bán bɔ́n báán bīníngá, váán bəngɔn báán á mə̄lúg foân wé, tə myǎbɔ abɔ́d ! 7Dzə́ŋán mvɔí ású é tísɔn yǎ mī ngákə̄ á məkaban; kogólán ai Ǹtondôbə ású tísɔn tě, amú éyə mvɔí dzāān yāyi tíē ábə̄ éńdzié. 8Amú éyə Ǹtondôbə Sabaod, Zambá Ísraɛ̂l a kɔ́bɔ̄ ná: tə bə́profɛ́d bə́ nə́ á zāŋ dzāān bâkə ai mínā élə̄lə́b, tɔ bod bə́ mvīgí, tə myǎyə́bə bíyə́yə̄m myāyəm, 9amú miǹnǎl émyā bákad mínā á dzwé dáma. Ma ndzí kig bɔ́ lōm, Ǹtondôbə énye a kɔ́bɔ. 10Amú Ǹtondôbə a kɔ́bɔ̄ nâ: ǹnyie anə́ mīm̀bú mə̄wóm zamgbál myákwí mínā á Babilón, eyɔ̌ŋ tē mǎyī mína sɔ́ yēn, nə́ mə́ kpân mə́tīn mə́ mvɔ̄m mə̄ ngálíg mínā, mə́ dúgán ai mínā mú. 11Amú, māmēn mayəm ákyāī miǹtsogán mə bələ́ ai mínā, Ǹtondôbə énye a kɔ́bɔ, miǹtsogán mí məbuguban, sə̌ kig miǹtsogán mí ámalá, nə́ mə̄ kōmózân mínā enyiŋ yā okídí, mə̄ və̄ fə̄ mína ndi. 12Myǎyi ma lóe, myǎyi sɔ́, mǐ ngákogolan ai ma, mə̌ ngawóg mína.